Պիպերացիլին/տազոբակտամ

Պիպերացիլին/տազոբակտամ, վաճառքային անվանումը Տազոցին, համակցված դեղամիջոց, որը պարունակում է հակաբիոտիկ՝ պիպերացիլին և β-լակտամազայի պաշարիչ՝ տազոբակտամ։ Այս համակցումը ազդեցություն ունի բազմաթիվ Գրամ-դրական և Գրամ-բացասական բակտերիաների՝ ներառյալ կապտաթարախային ցուպիկի վրա։ Այն օգտագործվում է կոնքի օրգանների բորբոքային հիվանդությունների, ներորովայնային վարակների, թոքաբորբերի, ցելյուլիտի և սեպսիսի ժամանակ։ Կիրառվում է ներերակային ներարկման ձևով։

Հաճախ հանդիպող կողմնակի երևույթներն են՝ գլխացավը, քնի խանգարումները, ցանը, սրտխառնոցը, փորկապությունը և լուծը։ Ավելի ծանր կողմնակի երևույթներից են Clostridium difficile վարակը և ալերգիկ ռեակցիաները, ներառյալ՝ անաֆիլաքսիան։ Այն մարդիկ, ովքեր ունեն գերզգայունություն այլ β-լակտամների նկատմամբ, մեծ է հավանականությունը, որ կունենան ալերգիկ դրսևորումներ նաև պիպերացիլին/տազոբակտամից։ Հղիության և կրծքով կերակրման դեպքում սովորաբար անվտանգ են։ Հիմնականում բակտերիայի մահվան բերում է պաշարելով վերջինիս բջջաթաղանթի սինթեզը։

Պիպերացիլին/տազոբակտամը բժշկական օգտագործման համար հաստատվել է ԱՄՆ-ում 1993թ․-ին։ Այն ներառված է Առողջապահության համաշխարհային կազմակերպության անփոխարինելի դեղերի ցանկում, որտեղ ընդգրկված են առողջապահական համակարգի ամենաարդյունավետ և ամենաանվտանգ դեղերը։ Առկա է նաև վերջինիս ջեներիկ տարբերակները։ Զարգացող երկրներում 2015 թվականին դեղի արժեքը կազմում էր 11 ԱՄՆ $ օրական դեղաչափի համար։ Միացյալ թագավորությունում 2015 թվականին NHS-ի համար դեղն արժեր մոտ 38․70 ֆունտ օրական դեղաչափի համար։

Բժշկական ցուցումներ
Այն հիմնականում կիրառվում է ինտենսիվ թերապիայում (թոքաբորբեր, պերիտոնիտ), որոշ դիաբետիկ ոտնաթաթի վարակների ժամանակ, և, որպես էմպիրիկ բուժում, տենդային նեյտրոպենիայի ժամանակ (օրինակ՝ քիմիոթերապիայից հետո)։ Դեղամիջոցը ներմուծվում է ներերակային ճանապարհով ամեն 6-8 ժամը մեկ, հիմնականում 3-30 րոպեյի ընթացքում։ Կարող է կիրառվել նաև շարունակական ներմուծման ձևով մոտ 4 ժամվա ընթացքում։ Երկարաձգված ներարկումները, հավանաբար, առավելագույնի են հասցնում այն ժամանակը, որը ընթացքում դեղի շիճուկային կոնցենտրացիան բարձր է տվյալ վարակի դեպքում բակտերիայի նվազագույն ընկճող կոնցենտրացիայից։

Պիպերացիլին-տազոբակտամը խորհուրդ է տրվում Առողջության պահպանման ազգային ինստիտուտի կողմից, որպես նեյտրոպենիայով քաղցկեղային հիվանդների արյան վարակների բուժման առաջին ընտրության դեղամիջոց։

Կողմնակի երևույթներ
Ամենահաճախ հանդիպող կողմնակի երևույթը լուծն է (7-11%)։ Այլ կողմնակի երևույթներից կարող է դիտվել թրոմբոցիտների ընկճում (թրոմբոցիտոպենիա)։

Կազմակերպություններ և մշակույթ

Վաճառքային անվանումներ
Բացի Տազոցինից և Զոսինից, դեղը տարբեր երկրներում վաճառվում է նաև հետևյալ վաճառքային անուններով՝ Տազակտ, Բիոպիպեր ՏԶ, Բրոդակտամ, Պիպտազ, Մաքսիտազ, Կիլբակ, Տրեզորա, Դու-Տազոպ, Տազոպեն, Սիտազ և Ինզալին ՏԶ։

2017 թվականի պակասորդ
Տարբեր աղբյուրներում նշվում է 2017 թվականի մայիսին դեղի պակասորդի մասին, նշելով տարբեր պատճառներ, ինչպես օրինակ՝ Չինաստանի երկրաշարժը և այլ խնդիրներ, որոնք բերեցին Հիսունում (海正) արտադրության պակասի, բարձրացած պահանջարկը, խոշոր դեղագործական արտադրության կողմից ֆինանսավորման մերժումը և այլն։

Ծանոթագրություններ 

Պենիցիլիններ
Առողջապահության համաշխարհային կազմակերպության հիմնական դեղեր